29.9.2023
MT
Il-Ġurnal Uffiċjali tal-Unjoni Ewropea
C 349/135
1.6.
Il-KESE jafferma mill-ġdid l-appoġġ tiegħu għar-Regolament dwar l-Infrastruttura tal-Fjuwils Alternattivi.
L-awtoritajiet pubbliċi jridu jiżguraw li l-fjuwils alternattivi u l-istazzjonijiet tal-iċċarġjar ikunu disponibbli fejn meħtieġ (3).
Biex tintlaħaq il-mira intermedja sal-2030, jenħtieġu ’l fuq minn 50 000 ċarġer aċċessibbli għall-pubbliku, li 35 000 minnhom jeħtieġ li jkunu mudelli ta’ ċċarġjar tal-megawatts ta’ prestazzjoni għolja.
Se jkunu meħtieġa wkoll madwar 700 stazzjon tar-riforniment tal-idroġenu.
1.7.
Minħabba l-limitazzjonijiet tal-valutazzjoni tal-impatt tal-Kummissjoni, il-KESE jappella għal monitoraġġ mill-qrib u regolari tal-iżviluppi f’rapport ta’ progress, inkluża valutazzjoni fil-fond tal-katina tal-provvista biex jiġi evitat it-tfixkil u biex jiġi rifless aħjar l-impatt tad-dekarbonizzazzjoni tat-trasport fil-livell reġjonali.
1.8.
F’konformità mal-Opinjonijiet (4) preċedenti tiegħu, il-KESE jinnota li minkejja l-benefiċċji kollha tas-sistemi tal-motopropulsjoni elettriċi u tal-idroġenu, ir-Regolament propost ibbażat fuq l-approċċ “tal-iżbokk tal-egżost” jeħtieġ li jiġi kkomplementat minn strumenti ta’ politika oħra biex jiġi inċentivat l-użu ta’ fjuwils rinnovabbli u mhux fossili għall-parti tal-flotta li topera b’magna tal-kombustjoni interna (ICE).
Il-pakkett Lesti għall-Mira ta’ 55 % irid jiżgura approċċ taċ-ċiklu tal-ħajja u jevita d-dekarbonizzazzjoni tat-trasport bit-triq li twassal għal bidla fl-emissjonijiet upstream fil-katina tal-valur.
1.9.
Il-KESE jenfasizza l-ħtieġa ta’ qafas ta’ politika li jixpruna d-dekarbonizzazzjoni b’mod li jkun ġust għall-ħaddiema.
Dan jinkludi l-għoti ta’ finanzjament adegwat biex jiġu appoġġjati r-reġjuni li qed jiffaċċjaw diffikultajiet bħala riżultat tal-aġenda tad-dekarbonizzazzjoni, il-ħtieġa li tiġi antiċipata l-bidla fil-livelli kollha (siti, kumpaniji, reġjuni u setturi) permezz ta’ pjani żviluppati mal-imsieħba soċjali, u sforz enormi mill-awtoritajiet pubbliċi u l-kumpaniji biex iħarrġu mill-ġdid u jtejbu l-ħiliet tal-ħaddiema.
1.10.
Il-KESE jappella għal trajettorja għat-tnaqqis tal-emissjonijiet tas-CO2 f’konformità mal-kapaċità tas-settur industrijali li tittrasforma, u tkun kompatibbli mal-operaturi tat-trasport f’termini ta’ kostijiet u effiċjenza operattiva.
Il-miri proposti jridu jkunu kompatibbli maż-żmien meħtieġ biex jiġu kkonvertiti l-faċilitajiet ta’ produzzjoni eżistenti u jinbnew oħrajn ġodda, biex tiġi introdotta infrastruttura tal-iċċarġjar, biex tiġi żgurata l-provvista ta’ komponenti ewlenin u materja prima, biex jinħolqu swieq ewlenin u biex titħarreġ il-forza tax-xogħol.
1.11.
Il-KESE jenfasizza l-ħtieġa għad-dekarbonizzazzjoni (tal-flotta) b’pass li jkun konsistenti mal-implimentazzjoni tal-Pjan Industrijali tal-Patt Ekoloġiku tal-UE, u mal-proġetti importanti ta’ interess Ewropew komuni (IPCEI), li se jikkontribwixxi għall-iżvilupp ta’ ktajjen tal-provvista ewlenin għas-settur fl-Ewropa, bħall-idroġenu nadif, il-batteriji u l-mikroelettronika.
1.12.
Il-KESE jenfasizza wkoll il-ħtieġa li jiġi pprovdut il-bini tal-kapaċitajiet u li t-trasportaturi u l-operaturi — speċjalment l-SMEs — jiġu appoġġjati jikkonformaw mal-obbligi ta’ rappurtar implimentati mir-Regolament.
2.
Kuntest ġenerali 2.1.
F’Ottubru 2014, il-kapijiet ta’ stat u ta’ gvern tal-UE (5) stabbilixxew mira vinkolanti biex inaqqsu l-emissjonijiet tal-gassijiet serra prodotti fl-ekonomija kollha tal-UE b’mill-anqas 40 % sal-2030 meta mqabbla mal-livelli tal-1990.
Din il-mira kienet ibbażata fuq tbassir globali li jikkonforma ma’ medda medja ta’ żmien tal-Ftehim ta’ Pariġi dwar it-tibdil fil-klima (COP 21) (6).
(3)
(4)
(5) (6)
L-Opinjoni tal-Kumitat Ekonomiku u Soċjali Ewropew dwar “Proposta għal Regolament tal-Parlament Ewropew u tal-Kunsill dwar il-varar ta’ infrastruttura ta’ fjuwils alternattivi, u li jħassar id-Direttiva 2014/94/UE tal-Parlament Ewropew u tal-Kunsill” (COM(2021) 559 final — 2021/0223 (COD))“Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Pjan ta’ introduzzjoni strateġika li jiddeskrivi sett ta’ azzjonijiet supplimentari biex jiġi appoġġat il-varar rapidu ta’ fjuwils alternattivi” (COM(2021) 560 final) (ĠU C 152, 6.4.2022, p. 138).
L-Opinjoni tal-Kumitat Ekonomiku u Soċjali Ewropew dwar Proposta għal Regolament tal-Parlament Ewropew u tal-Kunsill li jistabbilixxi standards ta’ rendiment fir-rigward tal-emissjonijiet tal-karozzi ġodda tal-passiġġieri u tal-vetturi kummerċjali ħfief ġodda bħala parti mill-approċċ integrat tal-Unjoni biex jitnaqqsu l-emissjonijiet tas-CO2 minn vetturi ħfief u li jemenda r-Regolament (KE) Nru 715/2007 (COM(2017) 676 final — 2017/0293 (COD)) (ĠU C 227, 28.6.2018, p. 52) u l-Opinjoni tal-Kumitat Ekonomiku u Soċjali Ewropew dwar “Proposta għal Regolament tal-Parlament Ewropew u tal-Kunsill li jemenda r-Regolament (UE) 2019/631 fir-rigward tat-tisħiħ tal-istandards ta’ rendiment fir-rigward tal-emissjonijiet ta’ CO2 tal-karozzi ġodda tal-passiġġieri u tal-vetturi kummerċjali ħfief ġodda f’konformità mal-ambizzjoni klimatika akbar tal-Unjoni” (COM(2021) 556 final — 2021/0197(COD)) (ĠU C 194, 12.5.2022, p. 81).
Konklużjonijiet tal-Kunsill Ewropew tal-24 ta’ Ottubru 2014.
https://unfccc.int/process-and-meetings/the-paris-agreement.